ROZHODNUTIE KOMISIE
z 9. januára 2006
o určitých ochranných opatreniach v súvislosti s dovozom peria z určitých tretích štátov
[oznámené pod číslom K(2006) 33]
(Text s významom pre EHP)
(2006/7/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22,
keďže:
(1)
Vtáčia chrípka je infekčné vírusové ochorenie hydiny a vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery a predstavovať tak vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny vrátane nespracovaného peria.
(2)
Turecké orgány oznámili niekoľko prepuknutí vtáčej chrípky v domácich kŕdľoch vo východnej Anatólii. Keďže choroba bola do Turecka rozšírená pravdepodobne sťahovavým vtáctvom, nemožno vylúčiť výskyt tejto choroby ani v Arménsku, Azerbajdžane, Gruzínsku, Iráne, Iraku a Sýrii.
(3)
Dovoz výrobkov z hydiny, iných ako nespracovaného peria a jeho častí zo štátov susediacich s Tureckom nie je v súčasnosti povolený.
(4)
V súlade s rozhodnutím Komisie 2005/733/ES (2) je dovoz nespracovaného peria z Turecka už pozastavený.
(5)
Nakoľko nie sú k dispozícii ďalšie informácie týkajúce sa dohľadu nad vtáčou chrípkou v štátoch susediacich s východnou časťou Turecka a vzhľadom na riziko zavlečenia choroby do Spoločenstva, ktorým by sa ohrozilo zdravie hydiny, by sa mal dovoz nespracovaného peria a jeho častí z Arménska, Azerbajdžanu, Gruzínska, Iránu, Iraku a Sýrie pozastaviť.
(6)
Je vhodné následne požadovať pre dovoz obchodných zásielok spracovaného peria z dotknutých tretích štátov dôkaz o posúdení.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty pozastavia dovoz nespracovaného peria a jeho častí z územia štátov uvedených v prílohe k tomuto rozhodnutiu.
Článok 2
Členské štáty zabezpečia, aby bol na zásielky spracovaného peria alebo jeho častí (okrem spracovaného ozdobného peria, spracovaného peria, ktoré prepravujú cestujúci pre ich osobnú potrebu, alebo zásielok spracovaného peria zaslaných súkromným osobám na iné ako priemyselné účely) pri ich dovoze zo štátov uvedených v prílohe vystavený obchodný doklad, v ktorom sa uvádza, že spracované perie alebo jeho časti boli ošetrené prúdom pary alebo inou metódou zabraňujúcou prenosu patogénov.
Článok 3
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia uvedené opatrenia. Okamžite o tom upovedomia Komisiu.
Článok 4
Toto rozhodnutie sa uplatňuje do 30. apríla 2006.
Článok 5
Toto rozhodnutie je určené členským štátom.
V Bruseli 9. januára 2006